# HELYI TANTERV

**9/AJTP évfolyam**

**Az Élő idegen nyelv - Angol nyelv tantárgyhoz   
az Arany János Tehetséggondozó Program 9/AJTP évfolyama számára**

|  |  |
| --- | --- |
| **Heti 7 óra** |  |
| **Tematikai egységekre** | **200 óra** |
| **Ismétlés, számonkérés** | **15 óra** |
| **Szabadon felhasználható órakeret** | **23 óra** |
| **összesen** | **238 óra** |

**Bevezető**

Az idegen nyelvi kommunikáció – az anyanyelvi kommunikációhoz hasonlóan – az alapvető nyelvi készségekre épül: fogalmak, gondolatok, érzések, tények és vélemények megértése, kifejezése és értelmezése idegen nyelven különböző tevékenységi formákban. Ilyen a hallott és olvasott szöveg értése, a szövegalkotás és az interakció szóban és írásban. Ezek a tevékenységek az élet különböző területein – oktatás és képzés, munka, családi és társas élet, szabadidős tevékenységek – az egyén szükségleteinek megfelelően folynak. Az idegen nyelvi kommunikáció olyan képességekre és készségekre is támaszkodik, mint a közvetítés az anyanyelv és az idegen nyelv között, valamint más kultúrák megértése. A nyelvhasználó tudásszintje változhat a különböző nyelvek, nyelvi tevékenységek (hallott szöveg értése, beszédkészség, olvasott szöveg értése, íráskészség és közvetítő készség), valamint az idegen nyelvet használó társadalmi-kulturális háttere, igényei és érdeklődése szerint.

**Szükséges képességek, készségek, ismeretek és attitűdök:**

A kommunikatív nyelvi kompetencia lexikális, funkcionális, grammatikai és szövegalkotási ismereteket, valamint szocio- és interkulturális készségeket feltételez. Az élethosszig tartó tanuláshoz a nyelvhasználónak el kell sajátítania az önálló tanulás stratégiáit és az ehhez szükséges eszközök használatát. A pozitív attitűd magában foglalja a kulturális sokféleség tiszteletben tartását és a nyelvek, kultúrák közötti kommunikáció iránti érdeklődést és kíváncsiságot.

**ALAPELVEK, CÉLOK**

Az élő idegen nyelv műveltségi terület céljait korunk emberének kommunikációs igényei határozzák meg, összhangban az Európa Tanács ajánlásaival.

Az élő idegen nyelvek ismerete elengedhetetlen:

— a világ dolgaiban való megbízható tájékozódáshoz;

— a felelős, szabadon meghozott döntésekhez;

— a munkaerőpiacon való boldoguláshoz;

— a nemzetközi kommunikációba való bekapcsolódáshoz;

— saját és más kultúrák értékeinek megértéséhez és megbecsüléséhez.

A korszerű idegennyelv-oktatás a nyelvhasználó valós szükségleteire épül, ezért tevékenységközpontú. Olyan helyzetekre készíti fel a tanulókat, amelyek már most vagy a későbbiek során várhatóan fontos szerepet játszanak életükben. A nyelvtanulási folyamat középpontjában a cselekvő tanulók állnak, akik az idegen nyelv segítségével kommunikatív feladatokat oldanak meg. A feladatok megoldása során receptív, produktív, illetve interaktív nyelvi tevékenységeket végeznek. Mivel a valóságban a legtöbb megoldandó feladat több készség együttes alkalmazását teszi szükségessé, ezeket integráltan tanítjuk. A legkedvezőbb, a célnyelvihez legközelebb álló környezetet, nyelvi közeget kell megteremtenünk, hogy a gyermek úgy fejlessze önmagát, ahogyan az anyanyelv elsajátításához hasonlóan, akarati, érzelmi, gondolati tevékenységeivel összhangban belső sorsát követve nevelődnie kell.

A nyelvtanítás során törekedni kell arra, hogy a hallott vagy olvasott szöveg autentikus, a feladatvégzés szempontjából hiteles legyen. Az internet segítségével a tanulók maguk is viszonylag könnyen kerülhetnek autentikus célnyelvi környezetbe, részeseivé válhatnak az adott kultúrának, kapcsolatot teremthetnek a célnyelven beszélőkkel, ami komoly motivációs forrás lehet, és nagyban elősegítheti az autonóm tanulóvá válást. A tanulási folyamat szervezésében nagy jelentősége van a kooperatív feladatoknak és a projektmunkának, ezek szintén erősíthetik a motivációt.

A tanuló a nyelvtanulási folyamat során kapjon világos/egyértelmű információt a tanulás céljáról, folyamatáról és módszereiről. Legyen alkalma a tanulási folyamat során saját kommunikációs szükségleteit megfogalmazni, témákat, tevékenységeket, eljárásmódokat kérni vagy javasolni. Nyíljon lehetősége önálló feladatmegoldásra, ismerje meg azon források használatát (szótárak, kézikönyvek, nyelvtankönyvek, gyakorlóanyagok, elektronikus források stb.), amelyek segíthetik az önálló munkában. Munkájának rendszeres tanári értékelése mellett sajátítsa el az önértékelés módszereit.

A tanulónak legyen alkalma életkori sajátosságainak, érdeklődésének és kommunikációs szükségleteinek megfelelő, a való élet feladataihoz közel álló nyelvi tevékenységekben részt venni. Munkája során lehetőleg hiteles vagy alkalmazott, esetleg leegyszerűsített autentikus szövegekkel dolgozzon. Legyen módja változatos formában (pármunka, csoportmunka stb.) részt venni kommunikatív interakciókban és alkalma a célnyelv autentikus használatát megtapasztalni.

**A NYELVTANULÁS CÉLRENDSZERE**

**A kommunikatív kompetencia fejlesztése**

A tanulók legyenek képesek megoldani nyelvhasználatot igénylő valós feladataikat az élet különböző területein, a magánéletben, a közéletben, az oktatásban vagy a munka világában. A kommunikatív nyelvi kompetencia szorosan összefonódik az általános kompetenciákkal, vagyis a világról szerzett ismeretekkel, a gyakorlati készségekkel és jártasságokkal, valamint a motivációval, amelyek mindenfajta tevékenységhez, így a nyelvi tevékenységekhez is szükségesek. A kommunikatív kompetencia több elemből áll. Részei a nyelvi, a szociolingvisztikai és a szövegkompetencia.

* A nyelvi kompetencia magában foglalja a lexikai, grammatikai, szemantikai, fonológiai és morfológiai, helyesírási ismereteket, továbbá az ezek alkalmazásához szükséges készségeket, illetve bázisképességeket. A nyelvi kompetencia az olvasott és a hallott szöveg értésén, a beszédkészségen, az interakción, valamint az íráskészség fejlesztésén keresztül aktiválódik.
* A szociolingvisztikai kompetencia azon társadalmi szokások és szabályok ismeretét jelenti, amelyek erősen befolyásolják a kommunikáció sikerességét, és amelyeket a tanárnak − az anyanyelvi kultúrától való eltérése miatt − tudatosítania kell a nyelvtanulókban (például udvariassági szokások, megszólítások, nyelvi rituálék, testbeszéd, humor, stílusrétegek, dialektusok).
* A szövegkompetencia fejlesztése során a nyelvtanuló elsajátítja, hogyan épül fel egy szöveg, milyen elemek biztosítják annak koherenciáját a beszélt és az írott nyelvben, az interakció szabályait, illetve a különböző típusú szövegek jellegzetes nyelvi elemeit. A sikeres kommunikáció érdekében a tanulóknak meg kell ismerniük és használniuk kell azokat a nyelvi eszközöket, amelyekből és amelyekkel helyesen megformált, értelmes mondanivaló alakítható ki.

**A célnyelvi műveltség és az interkulturális kompetencia fejlesztése**

A tanulók legyenek képesek a saját és más kultúrák különbségeinek, illetve hasonlóságainak értelmezésére, váljanak nyitottabbá és érzékenyebbé más kultúrák irányába. Fontos a pozitív attitűd és motiváció kialakítása a nyelvtanulás, valamint általában más nyelvek és kultúrák megismerése iránt.

A nyelv nem választható el attól a kultúrától, amely létrehozta és élteti, ezért a nyelvtanítást mindig össze kell kapcsolni a mindennapi élet kultúrájának megismertetésével, és segíteni kell a tanulókat abban, hogy a szélesebb értelemben vett célnyelvi műveltség elérhetővé váljon számukra.

Különösen fontos a tanulás és tanítás során a nyelvtanuló interkulturális tudatosságának kialakítása, fejlesztése: A diák legyen képes felismerni és megérteni a saját és az idegen kultúra jellegzetességeit, a köztük lévő hasonlóságokat és különbségeket, továbbá ismerje és alkalmazza a más kultúrák képviselőivel való kapcsolatteremtéshez szükséges stratégiákat.

**A nevelési és tantárgy-integrációs lehetőségek kihasználása**

A tanuló legyen képes a tantervben szereplő más műveltségterületek egy-egy érdekes és fontos problémáját a tanult idegen nyelven is feldolgozni. Az élő idegen nyelvek tanítását és tanulását meghatározó alapelvekkel és a NAT célkitűzéseivel összhangban kívánatos a tantárgyközi integráció lehetőségének elősegítése. Az idegennyelv-tanulás többek között olyan nyelvi, kulturális, szociokulturális, történelmi és interkulturális ismeretekkel gazdagíthatja a tanulókat, amelyeket más tantárgyak esetében is hasznosíthatnak. Ugyanakkor törekedni kell arra, hogy más műveltségterületek ismereteivel az idegen nyelvi órák során is találkozzanak a diákok.

**Az IKT alkalmazások készségszintű kialakítása és fejlesztése**

A tanulók szerezzenek tapasztalatokat és jártasságot a kommunikációs és információs technológiák felhasználásában idegen nyelvi tanulmányaik során, ezzel is segítve az autonóm nyelvtanulóvá válást. Az információs és kommunikációs technológiák (IKT) minden eddiginél több lehetőséget biztosítanak a nyelvtanulóknak és tanároknak a célnyelvvel és célnyelvi közösséggel kialakítható közvetlen kapcsolatra. Az IKT jelentősen növelheti a nyelvtanítás és nyelvtanulás eredményességét, közvetlen hozzáférést biztosítva a célnyelvi kultúrához, azaz lehetővé teszi hiteles célnyelvi modellek keresését és felhasználását. Az IKT a korszerű nyelvoktatás, a differenciálás kiváló eszköze.

**A nyelvtanulási stratégiák kialakítása**

A nyelvtanulási folyamat sikeressége szempontjából kiemelt jelentőségűek a nyelvtanulási stratégiák. Az idegennyelv-tanulás nyújtson további lehetőséget az eredményes tanulás módszereinek elsajátítására: az előzetes tudás mozgósítására, az egyénre szabott módszerek kialakítására, a csoportos, együttműködő tanulásra, az önművelés igényének kialakítására, az élethosszig tartó tanulás fontosságának felismerésére.

**A TANULÓK ÉRTÉKELÉSE**

A tanulói teljesítmények értékelésének három célja van: visszajelzést nyújtani az előírt tananyagban elért előrehaladásról és a diákok erős és gyenge pontjairól, hozzájárulni a nyelvtanulási motiváció fenntartásához és további erősítéséhez, a tanulók reális önértékelése kialakításának erősítése.

Mivel a kerettantervi célok között első helyen a beszédértés és beszédkészség fejlesztése áll, a diákokat elsősorban ezekből az alapkészségből kell értékelni. Alapelv, hogy értékeléskor a gyakorlás során alkalmazott tevékenységi formákat kell alkalmazni, és a gyerekek értékelése *folyamatosan* történjék. Amikor a tanév vége felé olvasási készségük fejlettségének szintjét értékeljük, az órai feladatokhoz hasonló feladattípusokat használjunk: pl. összefüggő, ismert témakörhöz kapcsolódó szöveg önálló elolvasása után rövid, a lényeg megértését ellenőrző kérdésekre kell írásban válaszolni. Vagy beszédkészségük értékelésekor ismert témakörben, képek segítségével kell néhány mondatos párbeszédet folytatniuk nyelvtanárukkal vagy egy választott társukkal.

Minden héten kapjanak visszajelzést az előrehaladásról, és fokozatosan tudatosuljon bennük, miben és hogyan fejlődhetnek tovább. Az értékelésnek *pozitívnak* kell lennie: azt kell értékelni, amire képesek a diákok, nem a hiányosságokat. Ennek a korosztálynak mind a négy alapkészség területén erőssége a folyamatosság szemben a hibátlan nyelvi teljesítménnyel, ezért csak tapintatosan törekedhetünk a hibátlan megoldásokra. Ugyanakkor elvárható, hogy a diákok észrevegyék és képesek legyenek saját hibáik egy részét javítani.

A gyakorlás során használt munkaformákhoz hasonlóan a számonkérés történhet csoportban, párban vagy egyénileg. A gyengébben teljesítő diákoknak több alkalmat kell biztosítani arra, hogy fejlődésükről számot adjanak.

Feltétlenül kerülni kell a hagyományos „*felelés*” jellegű számonkérést, mivel ez egyértelműen hozzájárul a gátlások erősödéséhez.

A középiskolások önértékelése fejlettebb, tisztában vannak saját erős és gyenge pontjaikkal, így egyre inkább felelőssé válnak saját nyelvtudásuk fejlesztéséért. A teljesítmények értékelésekor továbbra is *fontos alapelv:* a nyelvi készségeket, a használható nyelvtudást fejlesszük és értékeljük, szemben a nyelvről való ismeretekkel.

A teljesítmények értékelésének és a folyamatos önfejlesztésnek elengedhetetlen feltétele, hogy a *diákokat megtanítsuk nyelvet tanulni*. Fokozatosan tudatosuljon bennük, melyik nyelvtanulási stratégiának, illetve nyelvórai tevékenységnek mi a célja, mi a várható kimenete, és az esetleges problémák hogyan orvosolhatóak. Mivel a nyelvtanulás során gyakori az egyénikülönbségekből fakadó változatos teljesítmény, a diákoknak egyénre szabott stratégiákat kell alkalmazniuk, és ez külön törődést kíván a nyelvtanár részéről.

# A TANKÖNYVEK KIVÁLASZTÁSÁNAK ELVEI

Fontos alapelv, hogy nem a tankönyv hivatott meghatározni a nyelvoktatást, hanem a koncepcionális, tanterv-alapon végiggondolt nyelvoktatás megvalósításához kell kiválasztani a megfelelő tankönyvet, tankönyvcsaládot.

A tankönyv akkor hasznos eszköze a nyelvoktatásnak, ha mindig az idegen nyelvi kommunikáció fejlesztését célozza, akkor korszerű, ha eleget tesz a Közös Európai Referenciakeretben megfogalmazott és a NAT-ban nevesített nyelvtudási szintek funkcionális nyelvhasználati előírásainak, és akkor jó, ha a tanárnak öröm tanítani belőle, és a tanulónak öröm tanulni vele. Lényeges szempont lehet a kiválasztásban, hogy a tankönyv feleljen meg az életkori sajátosságoknak és a magyar nyelvtanuló esetenként sajátos igényeinek. Legyen a tankönyv tartalmában és kivitelezésében motiváló, a nyelvtanulás iránt kedvet ébresztő.

**FEJLESZTÉSI FELADATOK, NYELVI SZINTEK**

A közműveltségi elemeket a tantárgy egyedi jellemzői miatt a NAT-ban azok a nyelvi szintek és kompetenciák testesítik meg, amelyeket a nemzetközi gyakorlatban és az érettségi követelményrendszerben mérceként használt Közös Európai Referenciakeret (KER)határoz meg. A nyelvi kompetenciák komplex fejlesztéséhez az ajánlott témakörök kínálnak kontextust.

|  |  |
| --- | --- |
| **Heti 7 óra** |  |
| **Tematikai egységekre** | **200 óra** |
| **Ismétlés, számonkérés** | **15 óra** |
| **Szabadon felhasználható órakeret** | **23 óra** |
| **összesen** | **238 óra** |

A NAT megfogalmazásának megfelelően az idegen nyelvek műveltségi terület céljait korunk emberének kommunikációs igényei határozzák meg, összhangban az Európa Tanács ajánlásaival. Az élő idegen nyelvek ismerete elengedhetetlen a világ dolgaiban való megbízható tájékozódáshoz; a felelős, szabadon meghozott döntésekhez; a boldoguláshoz a munkaerőpiacon; a nemzetközi kommunikációba történő bekapcsolódáshoz; saját és más kultúrák értékeinek megértéséhez és megbecsüléséhez.

Az Arany János Tehetséggondozó Program sikerének egyik kulcsa a nyelvtanítás hatékonysága, eredményessége. Részben azért, mert az idegen nyelvek tudása felértékelődött, a műveltség fontos részévé vált, így javítja a továbbtanulási (később munkavállalási és mobilitási) feltételeket, másrészt a hátrányos helyzetű, sok esetben kistelepüléseken élő gyerekek valószínűleg ezen a területen szenvedték el az általános iskolai évek alatt a legnagyobb lemaradást az alacsony óraszámok, vagy a nem megfelelően képzett tanárok miatt. A szociálisan és anyagilag hátrányos helyzetű családok sem tudtak megfelelő motiváló hátteret nyújtani az idegen nyelv tanulásának ösztönzésére.

A nyelvi órákon a tanuló elsajátítja azokat a nyelvi elemeket, melyek az írott és beszélt nyelv kohézióját biztosítják, és megtanulja az interakció szabályait. Fontos, hogy kialakuljon az önművelés igénye, és a gyerekeknek minél több lehetősége nyíljon önálló feladatmegoldásra. Ezért nélkülözhetetlen, hogy a tanuló megismerje és használni tudja az ehhez szükséges forrásokat: szótárakat, gyakorlókönyveket, elektronikus anyagokat.

Törekedni kell arra, hogy a tanuló a való élethez közel álló, érdekes feladatokban, tevékenységekben vegyen részt. Használjunk minél több hiteles anyagot. Az órai kommunikáció célnyelven történjen, a tevékenységek legyenek változatosak (frontális, csoportos, páros munka, projektfeladatok). A szituációs gyakorlatokon keresztül problémahelyzetekkel és különböző megoldási módokkal ismerkedik meg a tanuló, melyeken keresztül választ kap lényegi kérdésekre, életvezetési problémákra is. A nyelvi csoportban végzett munka segíti közösségi beilleszkedésüket, fejlődik önismeretük és ezzel együtt az önkontroll is.

A célnyelvi műveltség és interkulturális kompetencia mellett alakuljon ki a tanulókban a közösséghez való tartozás és a hazaszeretet érzése. A diákok ismerjék hazájuk sokszínű kultúráját és ezt legyenek képesek a tanult idegen nyelven közvetíteni. Legyen kiemelt szerepe a cselekvő részvételre építő tanítás- és tanulásszervezési eljárásoknak. Ösztönözzük a tanulókat arra, hogy véleményüket elmondják. Fejlesszük vitakészségüket. Ezeknél a feladatoknál a kreativitást és az aktivitást helyezzük előtérbe és ne a pontos nyelvi kifejezőkészséget. A nyelvtanítás folyamatában jelentős szerepet kap az önismeret és önkontroll. Hozzá kell segíteni a tanulókat, hogy önismeretük fejlődjön, énképük gazdagodjon. Ezeket szükséges folyamatosan erősíteni, hogy saját fejlődésüket, sorsukat maguk tudják alakítani.

A segítő magatartás, az együttműködés, a problémamegoldás és az önkéntes feladatvállalás ösztönzése elengedhetetlen a hatékony csoportmunka kialakításában. Tudatosítani szükséges a tanulókban, hogy ha a lemaradóknak segítenek, maguk is fejlődnek, nyelvi készségeik javulnak. A tanulócsoportok (párok) megszervezése növeli az egymás iránti felelősség kialakulását. A nyelvtanításban a szituációs feladatokban jó lehetőség nyílik ennek gyakorlására.

A nyelvtanítás során a szituációs feladatok kiváló lehetőségeket nyújtanak az okos gazdálkodás képességének kialakítására. Fontos cél, hogy a tanulók a globális nyilvánosság felelős résztvevőivé váljanak. Érteniük szükséges a média nyelvét. A hallott szövegértés fejlesztése során – rádió- és tv-műsorok – lehetőség nyílik arra is, hogy a média bizonyos hatásait is megismerjék.

A nyelvtanulás iránti motiváció felkeltése és fenntartása mellett a nyelvtanárnak kiemelt feladata, hogy útbaigazítást adjon a tananyag elsajátításához, ugyanakkor az önálló tanulást is elősegítse. Az első évben meg kell tanítani és be kell gyakoroltatni a hatékony nyelvtanulási technikákat, nagy hangsúlyt helyezve a csoportos tanulás módszereire, a kooperatív munkára, az emlékezet erősítésére és a célszerű rögzítési módszerek kialakítására.

Az információforrások területén a digitális programokkal és a szótárhasználattal is szükséges megismertetni a tanulókat.

A nyelvtanulás iránti pozitív attitűd kialakítása és fenntartása lényeges elem, hiszen jelentősen hozzájárul az egyén kulturális sokszínűségre való nyitottságának, a sokféleség tiszteletben tartásának kialakításában.

Az idegen nyelvi kommunikáció fejlesztése alapvetően magában foglalja a nyitottságra való törekvést és az interkulturális érdeklődés hangsúlyozását. A nyelvtanítás sok lehetőséget kínál az európai társadalmak megismerésére, a nemzeti és európai identitás kapcsolatának megértésére.

**Kiemelt fejlesztési feladatok**

**Énkép, önismeret**

A nyelvtanítás folyamatában jelentős szerepet kap az önismeret és önkontroll. Megtanítani és előnybe kell részesíteni azokat a munkamódszereket, melyek növelik a tanulók önállóságát, erősítik az önfejlesztés igényét.

**Hon- és népismeret**

A nemzettudat megalapozásában lényeges, hogy elősegítsük, a tanulók harmonikus kapcsolatát a természeti és társadalmi környezettel. A Környezetünk témakörben különösen alkalom nyílik erre.

**Európai azonosságtudat – egyetemes kultúra**

Kiemelten fontos, hogy a tanulók már az első évben szerezzenek olyan ismereteket, tapasztalatokat, melyek birtokában meg tudják találni helyüket az európai nyitott társadalmakban és otthon érzik magukat a világban is. Érezniük kell, hogy a nyelvtanulással kinyílik számukra a világ, az információ szerzésének egy szélesebb, színesebb lehetőségéhez jutnak hozzá. A témakörök feldolgozását szintjüknek megfelelően gazdagítsuk civilizációs ismeretekkel. A Környezet témakörben térjünk ki a globális problémákra is. Ösztönözzük, hogy a tanulók részt vegyenek az iskola nemzetközi projektjeiben, cseréljenek információt külföldi iskolák diákjaival. Külföldi utazásokban való részvétel jelentősen elősegíti az európai azonosságtudatot kialakulását.

**Aktív állampolgárságra, demokráciára nevelés**

Legyen kiemelt szerepe az aktív részvételre építő tanítás- és tanulásszervezési eljárásoknak.

**Gazdasági nevelés**

A nyelvtanítás során a szituációs feladatok kiváló lehetőségeket nyújtanak az okos gazdálkodás képességének kialakítására. Vegyük figyelembe, hogy a hátrányos helyzetű tanulóknak több segítségre, odafigyelésre van szükségük, hogy eligazodjanak a fogyasztási javak és szolgáltatások területén.

**Környezettudatos nevelés**

A témakörökön belül (különösen a Környezetünk és az Életmód témakörökben) kapjon kiemelt figyelmet a környezettudatos magatartás és a fenntartható fogyasztás szemlélete.

**A tanulás tanítása**

A nyelvtanulás iránti motiváció felkeltése és fenntartása mellett a nyelvtanárnak kiemelt feladata, hogy útbaigazítást adjon a tananyag elsajátításához, ugyanakkor önálló tanulást is elősegítse. Az első évben meg kell tanítani és be kell gyakoroltatni a hatékony nyelvtanulási technikákat nagy hangsúlyt helyezve a csoportos tanulás módszereire, a kooperatív munkára, az emlékezet erősítésére és a célszerű rögzítési módszerek kialakítására. Az információforrások területén a digitális programokkal és a szótárhasználattal is szükséges megismertetni a tanulókat.

**Testi és lelki egészség**

Az Ember és társadalom, az Életmód és a Szabadidő és művelődés témakörökben kapjon hangsúlyos szerepet az egészséges életmódra való nevelés.

**Felkészülés a felnőttlét szerepeire**

Kiemelten a Munka világa témakörben nyílik erre lehetőség segítve ezzel a pályaorientációt is. A tanulók hátrányos helyzete miatt fontos erősíteni a társadalmi mobilitás és felemelkedés lehetőségét.

**Követelmények**

Az első év legfontosabb követelménye, hogy a diákok eljussanak az A2+ szintre, melyen számukra ismert témakörökben, életszerű helyzetekben képesek információt kérni és kapni. Megértik a hosszabb terjedelmű, autentikus hallott szöveg lényegét, abból ki tudják szűrni a lényeges információt. Képesek több mondatból álló szöveget szóban és írásban létrehozni, Szókincsük elég fejlett ahhoz, hogy az ismert témakörökhöz kapcsolódó témákról szóban és írásban információt tudjanak adni és cserélni. Ugyan a hangsúly a jelentésen és a kontextuson van, azonban törekedni kell egyensúlyt teremteni a folyamatos beszéd és a nyelvhelyesség között.

A tanuló képes

*- jórészt ismert nyelvi eszközökkel megfogalmazott kéréseket, kérdéseket, közléseket, eseményeket megérteni*

*- jórészt ismert nyelvi eszközökkel megfogalmazott szövegből fontos információt kiszűrni*

*- ismeretlen nyelvi elem jelentését jórészt ismert nyelvi eszközökkel megfogalmazott szövegből kikövetkeztetni*

*- kb. 100 szavas köznyelvi szöveg lényegét megérteni*

**Hallott szöveg értése**

A tanuló képes

*- jórészt ismert nyelvi eszközökkel megfogalmazott hallott szövegben fontos információt megtalálni*

*- ismeretlen nyelvi elem jelentését az ismert nyelvi eszközökkel megfogalmazott hallott szövegből kikövetkeztetni*

**Beszédkészség**

A tanuló képes

*- jórészt ismert nyelvi eszközökkel megfogalmazott kérdésekre egyszerű struktúrákba rendezett válaszokat adni*

*- egyszerű közléseket megfogalmazni, kérdéseket feltenni, eseményeket elmesélni, érzelmeket kifejezni*

*- megértési problémák esetén segítséget kérni*

*- egyszerű párbeszédben részt venni*

**Olvasott szöveg értése**

A tanuló képes

*- jórészt ismert nyelvi eszközökkel megfogalmazott szövegben fontos információt megtalálni*

*- ismeretlen nyelvi elem jelentését jórészt ismert nyelvi eszközökkel megfogalmazott szövegből kikövetkeztetni*

*- rövid kb.100-150 szavas köznyelvi szöveg lényegét megérteni, azt felolvasni*

**Íráskészség**

A tanuló képes

*- ismert nyelvi eszközökkel megfogalmazott szöveget helyesen leírja*

*- ismert struktúrák felhasználásával rövid, kb. 10-15 mondatos információt közvetítő szöveget írni*

*- különböző szövegtípusokat létrehozni*

|  |  |
| --- | --- |
| **Heti 7 óra** |  |
| **Tematikai egységekre** | **200 óra** |
| **Ismétlés, számonkérés** | **15 óra** |
| **Szabadon felhasználható órakeret** | **23 óra** |
| **összesen** | **238 óra** |

|  |  |  |
| --- | --- | --- |
| **Tematikai egység** | 1. **Személyes vonatkozások, család** | **Órakeret 20 óra** |
| **Előzetes tudás** | Célnyelvi alapszókincs, alapismeretek. | |
| **A tematikai egység nevelési-fejlesztési céljai** | Szóbeli közlés és interakció gyakoroltatása: bemutatkozás, üdvözlés.  Írásbeli közlés gyakoroltatása: személyi adatok közlése. | |

|  |
| --- |
| **Ismeretek/fejlesztési követelmények** |
| * a tanuló életrajza, életének fontosabb eseményei, * saját jellemzése, * családi kapcsolatok, szülők, testvérek, rokonság * mindennapos teendők, * személyes tervek   Nyelvi elemek: cselekvés, történés, létezés kifejezése, az alapvető igeidők, a birtoklás kifejezése, mennyiségi viszonyok kifejezése, számlálhatóság. |

|  |  |
| --- | --- |
| **Kulcsfogalmak/ fogalmak** | Család, személyi adat. |

|  |  |  |
| --- | --- | --- |
| **Tematikai egység** | 1. **Ember és társadalom** | **Órakeret  20 óra** |
| **Előzetes tudás** | Anyanyelvi ismeretek, alapszókincs. | |
| **A tematikai egység nevelési-fejlesztési céljai** | Beszédkészség fejlesztése. | |

|  |
| --- |
| **Ismeretek/fejlesztési követelmények** |
| * mások külső, belső jellemzése, * barátok, baráti kör, * kapcsolatok a kortársakkal, felnőttekkel, * családi ünnepek, * öltözködés, divat, * vásárlás és szolgáltatások   Nyelvi elemek: minőségi viszonyok kifejezése: melléknévfokozás. |

|  |  |
| --- | --- |
| **Kulcsfogalmak/ fogalmak** | Élelmiszer, ár, szupermarket, bolt, piac, mindennapi/ hétvégi bevásárlás, bevásárlólista, interakció, ruházat, öltözködési norma, divat. |

|  |  |  |
| --- | --- | --- |
| **Tematikai egység** | 1. **Környezetünk** | **Órakeret 20 óra** |
| **Előzetes tudás** | Anyanyelvi ismeretek. | |
| **A tematikai egység nevelési-fejlesztési céljai** | Valós helyzetben, adekvát közlési formában a témák bemutatása. | |

|  |
| --- |
| **Ismeretek/fejlesztési követelmények** |
| * az otthon, * a lakóhely és környéke, * városi és vidéki élet, * növények és állatok a környezetünkben, * időjárás   Nyelvi elemek: térbeli, időbeli viszonyok kifejezése, modalitás, gerund és infinitive. |

|  |  |
| --- | --- |
| **Kulcsfogalmak/ fogalmak** | Ház, lakás, lakberendezés, helyiség, házimunka, modalitás. |

|  |  |  |
| --- | --- | --- |
| **Tematikai egység** | 1. **Az iskola** | **Órakeret 20 óra** |
| **Előzetes tudás** | Az iskola mint a nevelés-oktatás színtere, közvetítője. | |
| **A tematikai egység nevelési-fejlesztési céljai** | Valós helyzetben, adekvát közlési formában a témák bemutatása. | |

|  |
| --- |
| **Ismeretek/fejlesztési követelmények** |
| * saját iskola bemutatása, * órarend, tantárgyak, * tanulmányi munka, * érdeklődés   Nyelvi elemek: modalitás: képességek kifejezése, szövegösszetartó eszközök. |

|  |  |
| --- | --- |
| **Kulcsfogalmak/ fogalmak** | Iskolarendszer, iskolatípus, osztály- és szaktanterem, tanár, tantárgy, órarend, diákélet, diáknap, diáksport, iskolai ünnep, szünidő, számnév. |

|  |  |  |
| --- | --- | --- |
| **Tematikai egység** | 1. **A munka világa** | **Órakeret  20 óra** |
| **Előzetes tudás** | Anyanyelvi ismeretek, munkatevékenységgel kapcsolatos alapszókincs | |
| **A tematikai egység nevelési-fejlesztési céljai** | Valós helyzetben, adekvát közlési formában a témák bemutatása. | |
| **Ismeretek/fejlesztési követelmények** | | |
| * diákmunka, nyári munka * tervek   Nyelvi elemek: a valószínűség egyszerűbb kifejezése. | | |

|  |  |
| --- | --- |
| **Kulcsfogalmak/ fogalmak** | Élethosszig tartó tanulás, tudatos jövőtervezés, nemzeti öntudat. |

|  |  |  |
| --- | --- | --- |
| **Tematikai egység** | 1. **Életmód** | **Órakeret 20 óra** |
| **Előzetes tudás** | Anyanyelvi ismeretek. Az étkezés szabályai.  Az emberi test felépítése, fontosabb életjelenségek. Betegségtünetek. | |
| **A tematikai egység nevelési-fejlesztési céljai** | Célnyelvi ország étkezési kultúrájának megismerése. A jó és rossz közérzet kifejezése, testi panaszok megnevezése; gyógyítási-gyógyulási folyamatok ismerete. | |

|  |
| --- |
| **Ismeretek/fejlesztési követelmények** |
| * napirend, * étkezés, * gyakori betegségek   Nyelvi elemek: igeidők differenciáltabb használata, modalitás, udvariasság kifejezése. |

|  |  |
| --- | --- |
| **Kulcsfogalmak/ fogalmak** | Fogás, evőeszköz, ételkészítési eljárás, étkezési norma, ételrecept, hozzávaló, étkező, menza, étterem, pizzéria; modalitás, igeszemlélet. |

|  |  |  |
| --- | --- | --- |
| **Tematikai egység** | 1. **Szabadidő, művelődés** | **Órakeret 20 óra** |
| **Előzetes tudás** | Szabadidős tevékenységek, lehetőségek. A tervezés szerepe az individuális döntésekben. | |
| **A tematikai egység nevelési-fejlesztési céljai** | A szabadidős tevékenységek megnevezése, a napirend, a hobbi szerepe és helye a mindennapokban. Az alternatív javaslatok közötti mérlegeléssel a döntésképesség fejlesztése. | |

|  |
| --- |
| **Ismeretek/fejlesztési követelmények** |
| * Hobbik, * színház, mozi, * sport, * olvasás, tv, * számítógép   Nyelvi elemek: gerund és infinitive formák, clauses. |

|  |  |
| --- | --- |
| **Kulcsfogalmak/ fogalmak** | Médiatudatosság, hobbi, olvasás, színház, mozi, koncert, zenehallgatás, disco, sportkör, születésnap, ajándék, vendégség, interakció, modalitás. |

|  |  |  |
| --- | --- | --- |
| **Tematikai egység** | 1. **Utazás, turizmus** | **Órakeret 20 óra** |
| **Előzetes tudás** | A helyes, udvarias közlekedés szabályai. | |
| **A tematikai egység nevelési-fejlesztési céljai** | Aktivizálható kommunikatív tudás biztosítása utazással kapcsolatos információkéréshez. | |

|  |
| --- |
| **Ismeretek/fejlesztési követelmények** |
| * Közlekedési eszközök, * nyaralás megszervezése, * nyaralás * civilizációs ismeretek az angol nyelvű országokban   Nyelvi elemek: simple if mondatok, szövegkohéziós elemek. |

|  |  |
| --- | --- |
| **Kulcsfogalmak/ fogalmak** | Járműforgalom, udvariasság, tájékozódás, menetrend, jegyváltás, ellenőrzés, szabály, elővigyázatosság. |

|  |  |  |
| --- | --- | --- |
| **Tematikai egység** | 1. **Tudomány és technika** | **Órakeret 20 óra** |
| **Előzetes tudás** | Ismeretek az internetről történő információszerzésről. | |
| **A tematikai egység nevelési-fejlesztési céljai** | Használható tudás biztosítása az eszközök angol nyelven történő használatához. Az információ mérlegelő befogadásának megalapozása, erősítése. | |

|  |
| --- |
| **Ismeretek/fejlesztési követelmények** |
| * egyszerűbb technikai eszközök a mindennapi életben (mobiltelefon), hasznos alkalmazások * számítógép (előnyök és hátrányok, funkciók) * digitális oktatás eszközei * online szótárhasználat |

|  |  |
| --- | --- |
| **Kulcsfogalmak/ fogalmak** | Technika, információ, média, kommunikáció. |

|  |  |  |
| --- | --- | --- |
| **Tematikai egység** | 1. **Gazdaság** | **Órakeret 20 óra** |
| **Előzetes tudás** | Vásárlás, fizetés alapszókincse | |
| **A tematikai egység nevelési-fejlesztési céljai** | A családi gazdálkodás, pénzbeosztás, a tudatos fogyasztás fontossága | |

|  |
| --- |
| **Ismeretek/fejlesztési követelmények** |
| * vásárlással, szolgáltatásokkal kapcsolatos interakciók * internetes vásárlás, biztonsági kérdések * pénzköltés, beosztás |

|  |  |
| --- | --- |
| **Kulcsfogalmak/ fogalmak** | Vásárlás, fizetés(formái), tudatos fogyasztás, informatikai biztonság. |

|  |  |  |
| --- | --- | --- |
| **Tematikai egység** | 1. **Félévi és év végi rendszerezés, számonkérés** | **Órakeret 15 óra** |
| **Előzetes tudás** | A tanult témakörök szókincse, nyelvtani alapismeretek. | |
| **A tematikai egység nevelési-fejlesztési céljai** | Rendszerezés, begyakorlás, vizsgaszituáció kezelés, stressz tűrés fejlesztés | |

|  |
| --- |
| **Ismeretek/fejlesztési követelmények** |
| Nyelvi elemek: alapvető igeidők használata, prepozíciók ismerete, egyes és többes szám, számlálhatóság, fokozás, néhány segédige használata (can, would, must, should), vizsgahelyzetben való teljesítés. |

|  |  |  |
| --- | --- | --- |
| **Tematikai egység** | 1. **Szabadon felhasználható órakeret** | **Órakeret 23 óra** |
| **Előzetes tudás** | A tanult témakörök szókincse, nyelvtani alapismeretek. | |
| **A tematikai egység nevelési-fejlesztési céljai** | Gyakorlás, rugalmasság, az idegennyelvi tudás gyakorlati felhasználása | |

**A fejlesztés várt eredményei a ciklus végén**

A tanuló tisztában van a nyelvtanulás céljával és jelentőségével, ismeri a nyelvtanulás folyamatát. Megérti a leggyakoribb beszédfordulatokat, hatékonyan részt tud venni problémamegoldó szituációkban. Másokról tud véleményt alkotni és egyszerűen megindokolni (írásban és szóban). Elkövet alapvető nyelvtani hibákat, de a kommunikáció hatékonysága ezt ellensúlyozza. Szókincse elegendő a hatékony kommunikációhoz, de sokszor leegyszerűsíti mondanivalóját, illetve elkerülő stratégiákat alkalmaz.

Képes ismert nyelvi eszközökkel megfogalmazott kéréseket, kérdéseket, közléseket, eseményeket megérteni, ismert nyelvi eszközökkel megfogalmazott szövegből fontos információt kiszűrni, ismeretlen nyelvi elem jelentését ismert nyelvi eszközökkel megfogalmazott szövegből kikövetkeztetni, egyszerű mondatokban közléseket megfogalmazni, kérdéseket feltenni, eseményeket elmesélni, érzelmeket kifejezni, megértési problémák esetén segítséget kérni, egyszerű párbeszédben részt venni.

Megérti a szövegek lényegét, illetve információkat tud adott szempontok szerint gyűjteni. Megérti a leggyakoribb beszédfordulatokat és az egyszerűbb rádió- és mozgóképes műsorokat. Egyszerű, de néhány összefüggő mondatban elmondja a véleményét. Írásban képes egyszerű érvelésre és rövid, természettel kapcsolatos leírásokra. Alapvető nyelvtani hibákat követ el, de a gyakran használt, begyakorolt szerkezetek biztosítják a kommunikáció hatékonyságát. Valós helyzetekben akár anyanyelvi beszélőt nagy vonalakban megért. Az alapvető célnyelvi kulturális ismeretekkel rendelkezik, ezt a gyakorlatban alkalmazni is tudja. Kéréseket, utasításokat írásban is tud adni.